Pernille Frahm (SF), 2009-11-24:
Ja tak.
Som mange har nævnt, kom breddeidrætsbetænkningen her i det tidlige forår, og vi var rigtig mange, der var imponerede over det meget grundige stykke arbejde, der lå bag, og også over resultaterne og alle de gode intentioner, specielt når baggrunden jo var, at man ikke måtte bruge en krone mere, end der allerede var afsat.
Selv inden for de her rammer viste det sig jo, at der var masser af fantasi, masser af ideer og masser af tanker, men man kunne også godt mærke, at det var nogle snærende bånd, der var blevet lagt omkring.
Når det er snærende bånd, er det jo, dels fordi det jo er noget, som kommer til at koste nogle penge, hvis man virkelig vil noget med det her område.
Det er ikke bare, fordi aktiviteter koster penge, men også fordi idrætsfaciliteterne er slidt ned, og de er ikke bare slidt ned, de er også forældede, som vi kan se, hvis vi kigger rundt i landet, som ordføreren for Dansk Folkeparti, tror jeg det var, også lige nævnte her sidst.
De stammer fra en tid, hvor vores unge meldte sig på fodboldholdet, håndboldholdet, tennisholdet eller badmintonholdet, og hvor vores voksne i øvrigt også gjorde det, til en fast time om ugen, til et fast hold om ugen, og sådan er det jo ikke mere.
Folk har jo et helt andet idrætsmønster i dag, end de havde for 5, 10 og 15 år siden.
Så vores faciliteter er simpelt hen forældede.
Hvis vi vil have folk ind i idrætten igen og vil have løftet det her område rigtig meget, skal vi til at tænke på en ny type af faciliteter.
Så skal vi til at tænke på tilbud, der er anderledes.
Vi skal til at tænke på at indrette vores byer, vores byrum og vores grønne områder på en helt anden måde, end vi gør i dag, så de appellerer til, at man bruger dem på en helt anden måde, end vi gør i dag.
Jeg synes, det her forslag har en rigtig god retning, fordi det er endnu et forsøg på at løfte debatten omkring breddeidrætten, som jo stort set bare har ligget stille siden, i hvert fald i det her hus.
Jeg synes, det er en god retning, fordi man i forslaget stiller de to ting over for hinanden: på den ene side tanken om, at arbejdsgiverbetalt fitness skal være skattefrit, og på den anden side, hvad man kunne få for de samme penge, hvordan man virkelig kunne give det et løft.
Sandheden er jo, at gratis fitness til medarbejdere og skattefradrag for det her vil hjælpe folk, der i forvejen er hjulpet, og som har hjulpet sig selv.
Det vil hjælpe dem, som alle undersøgelser viser vi ikke behøver at hjælpe, mens det derimod fuldstændig vil negligere og overse de folk, der virkelig har brug for at vi er opmærksomme på der er et sundhedsproblem for.
Det vil overse, at det er børn og unge, vi skal have fokus på.
Det vil overse, at det er dårligt integrerede folk, uanset hvilken etnisk baggrund de har, vi skal have fokus på.
Og det vil overse, at det er de økonomisk dårligt stillede, vi skal have fokus på.
Derfor var det en god rapport, der kom, fordi den jo havde fokus på de her grupper.
Det gør det nok ikke, fordi en halv milliard kroner er rigtig mange penge sidst på måneden.
Selv om det snart er jul, er det forfærdelig mange penge, og det er det altså også, må jeg desværre indrømme, for SF.
Men vi har da afsat noget på vores finanslovforslag til området, og derfor håber jeg meget på, at ministeren nu vil indgå i et samarbejde omkring det her, sådan at vi kan få kigget på området endnu en gang og givet det et løft.
Der skal gives et løft.
Det er ikke nok at sige, at det er kommunernes ansvar at få renoveret de idrætsfaciliteter.
Vi taler om mange, mange milliarder kroner, og det har vores kommuner ikke.
Derfor er det noget, vi skal kigge på sammen og vi skal se at få gjort noget ved.
Jeg vil i hvert fald meget gerne love et konstruktivt udvalgsarbejde fra SF’s side og som sagt opfordre ministeren til det samme.